Een sterf tydens reddingspoging by oorstroomde grotReddingswerkers besig met die reddingsoperasie in die Tham Luang Nang Non-grot in Thailand (30 Junie 2018). Foto: Xinhua ŉ Voormalige lid van die Thai-vloot het gesterf in ŉ reddingspoging om 12 jong sokkerspelers en hul afrigter by te staan wat deur vloedwater in die Tham Luang Nang Non-grot in die Chiang Rai-provinsie vasgekeer is. Arpakorn Yookongkaew, bevelvoerder van die vloot, het Vrydagoggend tydens ŉ mediakonferensie bevestig die oorledene het as vrywilliger met die reddingspoging gehelp. Hy het gesterf gedurende ŉ operasie deur die nag om suurstofhouers in die grot te plaas. Volgens The Guardian is die oorledene as Samarn Kunan (38) geïdentifiseer. Die nuusinstansie berig Kunan het suurstoftenks in die grot geplaas ter voorbereiding van ŉ operasie om die seuns uit die grot te bring toe suurstoftekort hóm getref het. Sy liggaam is reeds na die Suvarnabhumi-lughawe in Bangkok geneem van waar dit na sy tuisdorp, Roi Et, gestuur sal word. Dit is nie duidelik hoe Kunan se dood verdere reddingspogings sal beïnvloed nie, maar dit het weereens die kollig geplaas op hoe gevaarlik die poging werklik is. Thai-owerhede jaag tans om water uit die oorstroomde grot te pomp voordat swaar reën weer op die gebied toesak. Reddingswerkers besig met die reddingsoperasie in die Tham Luang Nang Non-grot in Thailand (30 Junie 2018). Foto: Xinhua Die 12 seuns, tussen 11 en 16 jaar oud, en hul 25-jarige sokkerafrigter is sedert 23 Junie in die grot vasgekeer. Die grot is bekend daarvoor dat dit tydens die reënseisoen erg oorspoel. Die seuns is tans veilig omdat hulle op ŉ hoër en droë deel diep binne die grot skuiling gevind het. Dié deel is egter kilometers ver van die ingang van die grot en kon slegs deur ervare spesialisduikers met ekstra suurstofvoorraad bereik word. Owerhede het aanvanklik gesê die seuns verkeer in goeie gesondheid, maar het Donderdag bevestig dat sommige lede van die groep se gesondheid nou agteruitgaan. Twee seuns en die afrigter is met wanvoeding en uitputting gediagnoseer. Dit bemoeilik die moontlikheid dat die seuns self uit die grot uit kan duik, aangesien hulle sterk sal moet wees om die ingewikkelde vyf uur lange duiksessie te oorleef. Narongsak Osotthanakor, die goewerneur van Chiang Rai, het gesê hulle oorweeg dit om die seuns in verskillende fases uit te bring en dié wat tans sterk genoeg is eerste te help. Die seuns het reeds begin oefen om duikmaskers te dra en onder water asem te haal. Wanneer die eerste duikpoging egter sal gebeur, is nog nie duidelik nie.